पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल से सटे रातीबढ़ के गोरा गांव और विश्नखेड़ी गांव। इक्का-दुक्का लोगों को छोड़ चारों तरफ अजीब सी खामोशी है। मंदिर पर लगने वाली चौपाल भी खामोश है। सुनसान सड़कें और सभी घरों के दरवाजे बंद रहते हैं। राजधानी में लगातार कोरोना के मामले बढ़ने से पास के गांवों पर भी असर नजर आने लगा है।
प्रशासन की तरफ से न तो यहां इंतजाम किए गए और न ही किसी तरह की जानकारी ही दी गई, लेकिन लोगों ने संक्रमण के डर से घर से निकलना ही बंद कर दिया। ऐसे में यहां संक्रमण फैलने का खतरा तो कम हो गया, लेकिन उनके सामने अब रोजगार का संकट खड़ा हो गया है। परिवार के पालने की चिंता उन्हें सताने लगी है।
अब मंदिर भी सूने
गांव में मार्च और अप्रैल में फसल कटने और उसे बेचने के बाद लोगों के पास खाली समय रहता है। ऐसे में गांव के मंदिर में ही लोग एकत्रित होकर बातचीत कर समय बिताते हैं, लेकिन अब दोनों ही गांव में सन्नाटा है। सभी घरों के दरवाजे बंद रहते हैं। गलियों में खेलने वाले बच्चे भी कहीं नजर नहीं आते। लोगों का कहना है, कोरोना के कारण लोगों ने आपस में मिलना बंद कर दिया है। कहीं भी तीन से चार लोग एक साथ अब खड़े नहीं होते।
पानी की सुविधा, लेकिन खाने की चिंता
गोरा गांव में रहने वाले पुष्पेंद्र सिंह चंदेल ने बताया कि सब कुछ थम सा गया है। कोई दिनचर्या नहीं बची है। सभी बेरोजगार हो गए हैं। सभी गांव वाले परेशान हैं। बिजली, पानी तो आ रहा है, लेकिन कमाई का साधन नहीं होने से परिवार पालने का संकट है। फसल कटने के बाद दो तीन महीने खाली रहते हैं। ऐसे में अब तक कुछ कर लेते थे, लेकिन पिछले साल भी कोरोना के कारण कुछ नहीं कर पाए। इस साल भी यही हालत है।
शहर में कुछ काम करने से बच्चों की पढ़ाई और कुछ छोटे-मोटे काम हो जाते थे, लेकिन लॉकडाउन ने वह भी छीन लिया। राहत की बात है कि अभी तक गांव में कोई भी केस नहीं आया है, लेकिन ऐसा ज्यादा दिन तक नहीं झेल सकते।
सभी ने मिलना बंद कर दिया
विश्नखेड़ी के रहने वाले हरिसिंह जाटव का कहना है कि करीब 600 की आबादी वाले गांव में अब तक दो संक्रमित मिल चुके हैँ। हालांकि दोनों ठीक हो चुके हैं। केस आने के पहले से ही हमने एक दूसरों से मिलना बंद कर दिया था। गांव में सभी लोग इसी का पालन करते हैं। कहीं भी एक जगह खड़े नहीं होते। जहां तक संभव हो घर पर रहते हैं। जरूरत पढ़ने पर ही एक जन घर से निकलते हैं। दो लोगों के बीमार होने के बाद से हमने ज्यादा सख्ती की है, लेकिन सरकार की तरफ से सुविधा या जानकारी नहीं दी जाती है। सरकार ने कुछ नहीं किया। बस इतना है कि अपने घरों में रहो।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn